Οδηγία 2002/27/ΕΚ της Επιτροπής

της 13ης Μαρτίου 2002

για την τροποποίηση της οδηγίας 98/53/ΕΚ για την καθιέρωση τρόπων δειγματοληψίας και μεθόδων ανάλυσης για τον επίσημο έλεγχο των περιεκτικοτήτων για ορισμένες προσμείξεις στα τρόφιμα

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 85/591/ΕΟΚ του Συμβουλίου, της 20ής Δεκεμβρίου 1985, για την καθιέρωση κοινοτικών τρόπων δειγματοληψίας και μεθόδων ανάλυσης για τον έλεγχο των τροφίμων(1), και ιδίως το άρθρο 1,

Εκτιμώντας τα ακόλουθα:

(1) Ο κανονισμός (ΕΚ) αριθ. 466/2001 της Επιτροπής, της 8ης Μαρτίου 2001, για τον καθορισμό μέγιστων τιμών ανοχής για ορισμένες προσμείξεις στα τρόφιμα(2), όπως τροποποιήθηκε τελευταία από τον κανονισμό (ΕΚ) αριθ. 472/2002(3), καθορίζει τις μέγιστες περιεκτικότητες για τις αφλατοξίνες στα μπαχαρικά.

(2) Η δειγματοληψία διαδραματίζει πολύ σημαντικό ρόλο στην αξιοπιστία του προσδιορισμού της περιεκτικότητας σε αφλατοξίνες, που κατανέμονται εν γένει με ιδιαίτερη ανομοιογένεια σε μια παρτίδα. Η οδηγία 98/53/ΕΚ της Επιτροπής, της 16ης Ιουλίου 1998, για την καθιέρωση τρόπων δειγματοληψίας και μεθόδων ανάλυσης για τον επίσημο έλεγχο των περιεκτικοτήτων για ορισμένες προσμείξεις στα τρόφιμα(4) πρέπει να τροποποιηθεί για να συμπεριλάβει τα μπαχαρικά.

(3) Ενδείκνυται να διορθωθεί η οδηγία 98/53/ΕΚ στα σημεία που χρειάζεται.

(4) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα Ι της οδηγίας 98/53/ΕΚ τροποποιείται σύμφωνα με το παράρτημα της παρούσας οδηγίας.

Άρθρο 2

Τα κράτη μέλη θέτουν σε ισχύ, το αργότερο έως τις 28 Φεβρουαρίου 2003 τις νομοθετικές, κανονιστικές και διοικητικές διατάξεις που είναι απαραίτητες για να συμμορφωθούν προς τις διατάξεις της παρούσας οδηγίας. Ενημερώνουν αμέσως σχετικά την Επιτροπή.

Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από σχετική παραπομπή κατά την επίσημη δημοσίευσή τους. Οι λεπτομέρειες της εν λόγω αναφοράς θεσπίζονται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 13 Μαρτίου 2002.

Για την Επιτροπή

David Byrne

Μέλος της Επιτροπής

(1) ΕΕ L 372 της 31.12.1985, σ. 50.

(2) ΕΕ L 77 της 16.3.2001, σ. 1.

(3) Βλέπε σελίδα 18 της παρούσας Επίσημης Εφημερίδας.

(4) ΕΕ L 201 της 17.7.1998, σ. 93.

ΠΑΡΑΡΤΗΜΑ

A. Το παράρτημα Ι τροποποιείται ως εξής:

1. Το σημείο 4.2 αντικαθίσταται από το ακόλουθο κείμενο: "4.2. Βάρος στοιχειώδους δείγματος

Το βάρος του στοιχειώδους δείγματος είναι περίπου 300 γραμμάρια, εκτός εάν ορίζεται διαφορετικά στο σημείο 5 του παρόντος παραρτήματος και με εξαίρεση τα μπαχαρικά, στην περίπτωση των οποίων το βάρος του στοιχειώδους δείγματος είναι περίπου 100 γραμμάρια. Στην περίπτωση συσκευασιών λιανικής πώλησης, το βάρος του στοιχειώδους δείγματος εξαρτάται από το βάρος της συσκευασίας λιανικής πώλησης."

2. Το σημείο 5.1 τροποποιείται ως εξής: Στον τίτλο προστίθεται η λέξη "μπαχαρικά" μετά τις λέξεις "ξηροί καρποί".

3. Ο πίνακας 2 του σημείου 5.1 τροποποιείται ως εξής: Το προϊόν "μπαχαρικά" προστίθεται στον πίνακα 2 ως εξής: >ΘΕΣΗ ΠΙΝΑΚΑ>

4. Το σημείο 5.2 τροποποιείται ως εξής: Μετά τη λέξη "σιτηρά" προστίθεται σε νέα σειρά η λέξη "μπαχαρικά (παρτίδες>=τόνους)".

5. Στο σημείο 5.2.1 τέταρτη περίπτωση, προστίθεται η ακόλουθη πρόταση: "Στην περίπτωση των μπαχαρικών, το συνολικό δείγμα δεν υπερβαίνει τα 10 kg και συνεπώς δεν απαιτείται διαχωρισμός σε επιμέρους δείγματα."

6. Το σημείο 5.2.2 τροποποιείται ως εξής: Μετά τη φράση "ή άλλες φυσικές διαδικασίες" προστίθενται οι λέξεις "και μπαχαρικά" στην πρόταση "Για τις αραχίδες, τους καρπούς με κέλυφος και τους ξηρούς καρπούς που προορίζονται να υποστούν διαδικασία διαλογής ή άλλες φυσικές διαδικασίες".

7. Το σημείο 5.5.2.2 διορθώνεται ως εξής: "στο σημείο 5.2" αντικαθίσταται από "στον πίνακα 2 του σημείου 5.1".

8. Προστίθεται το ακόλουθο σημείο 6: "6. Δειγματοληψία στο στάδιο του λιανικού εμπορίου

Η δειγματοληψία των τροφίμων στο στάδιο του λιανικού εμπορίου πρέπει να γίνεται, όπου είναι δυνατόν, σύμφωνα με τις παραπάνω ειδικές διατάξεις. Όταν είναι δυνατόν μπορούν να χρησιμοποιηθούν άλλες αποτελεσματικές διαδικασίες δειγματοληψίας στο στάδιο του λιανικού εμπορίου, με την προϋπόθεση ότι διασφαλίζεται επαρκώς η αντιπροσωπευτικότητα του δείγματος."

B. Το παράρτημα ΙΙ τροποποιείται ως εξής:

1. Το σημείο 4.3 διορθώνεται ως εξής: Στη στήλη της ψαλίδας συγκέντρωσης του πίνακα όλες οι μονάδες "μg/L" πρέπει να αντικατασταθούν από τη μονάδα "μg/kg" και η ψαλίδα συγκέντρωσης για την ανάκτηση της αφλατοξίνης Μ1 "0,01-0,5 μg/l" πρέπει να αντικατασταθεί από την τιμή "0,01-0,05 μg/kg".